arnastofnun/IGC-2024 huggingface dataset:
Veiting ríkisborgararéttar Greinargerð/athugasemdir úr lagafrumvarpi, mál nr. 701

Frumvarp til laga um veitingu ríkisborgararéttar.

Frá allsherjarnefnd.

1. gr.

Ríkisborgararétt skulu öðlast:

1. Linghao Yi, f. 11. nóvember 1964 í Kína.

2. Sarah Jane R. Locsin, f. 27. ágúst 1992 á Filippseyjum.

3. Yansane Secouna, f. 16. nóvember 1959 í Gíneu.

4. Akiko Hasegawa, f. 20. september 1976 í Japan.

5. Chaiwe Patiswa Langa, f. 12. janúar 1988 í Malaví.

6. Christine Angelika Barbara Opp, f. 8. febrúar 1963 í Þýskalandi.

7. Emil Rein Grétarsson, f. 1. apríl 1991 á Íslandi.

8. Felix Rein Grétarsson, f. 10. janúar 1997 á Íslandi.

9. Freyja Rein Grétarsdóttir, f. 21. júlí 1995 á Íslandi.

10. Halil Hoti, f. 21. október 1936 í Serbíu.

11. Rukie Hoti, f. 16. apríl 1941 í Serbíu.

12. Inácio Pacas da Silva Filho, f. 14. febrúar 1959 í Brasilíu.

13. Orlyn Yngvi Thorvaldsson Torfason, f. 25. janúar 1982 í Kanada.

14. Ramin Sana, f. 9. júlí 1980 í Afganistan.

15. Yana Sana, f. 2. júlí 1983 í Túrkmenistan.

16. Violette Meyssonier, f. 16. júlí 1980 í Frakklandi.

17. Lucia Celeste Molina Sierra, f. 27. nóvember 1985 í Gvatemala.

18. Dóra Karen Drexler, f. 11. nóvember 1964 á Íslandi.

2. gr.

Lög þessi öðlast þegar gildi.

Greinargerð.

Allsherjarnefnd hafa borist 36 umsóknir um ríkisborgararétt á 133. löggjafarþingi en skv. 6. gr. laga um íslenskan ríkisborgararétt, nr. 100/1952, veitir Alþingi ríkisborgararétt með lögum.

Nefndin leggur til að 18 einstaklingum verði veittur íslenskur ríkisborgararéttur að þessu sinni.
Varnir gegn landbroti Greinargerð/athugasemdir úr lagafrumvarpi, mál nr. 637

Frumvarp til laga um breytingu á lögum nr. 91/2002, um varnir gegn landbroti.

(Eftir 2. umr., 15. mars.)

1. gr.

Við II. kafla laganna bætist ný grein er verður 9. gr. laganna og breytast númer annarra greina í samræmi við það. Greinin orðast svo ásamt fyrirsögn:

Breyting á vatnsfarvegi.

Þrátt fyrir ákvæði 13. gr. vatnalaga, nr. 20/2006, er fasteignareiganda heimilt að breyta vatnsfarvegi, víkka hann eða rétta, gera nýjan farveg eða önnur þau mannvirki í vatni eða við það sem nauðsynleg eru í því skyni að verja land eða landsnytjar gegn spjöllum af landbroti eða árennsli vatns.

Nú þarf sá sem ætlar að ráðast í framkvæmdir skv. 1. mgr. afnot af fasteignum annarra manna og getur þá ráðherra veitt heimild til eignarnáms. Um bætur fer samkvæmt eignarnámsmati ef ekki semst með aðilum.

Ráðherra er rétt að ráðast í framkvæmdir skv. 1. mgr. enda sé það gert til að verja fasteignir eða önnur mannvirki sem varða almannaheill. Landgræðsla ríkisins í samráði við Vegagerðina, eftir því sem við á, annast þær framkvæmdir sem ráðherra ákveður að ráðist skuli í. Heimilt er ráðherra að taka fasteignir eignarnámi í þessu skyni. Um bætur fer samkvæmt eignarnámsmati.

2. gr.

Lög þessi öðlast gildi 1. nóvember 2007.

Við gildistöku laga þessara verða eftirfarandi breytingar á vatnalögum, nr. 20/2006:

1. 1. mgr. 22. gr. orðast svo:

Heimilt er fasteignareiganda að breyta vatnsfarvegi, víkka hann eða rétta, gera nýjan farveg eða önnur þau mannvirki í vatni eða við það sem nauðsynleg eru til vatnsveitugerðar, áveitugerðar, orkunýtingar o.s.frv.

2. Í stað 1. mgr. 34. gr. koma tvær nýjar málsgreinar sem orðast svo:

Iðnaðarráðherra fer með yfirstjórn mála samkvæmt lögum þessum, nema öðruvísi sé mælt fyrir í lögum þessum.

Landbúnaðarráðherra fer með leyfisveitingar skv. 14. gr.

3. 2. mgr. 35. gr. orðast svo:

Ekki er þó skylt að senda tilkynningu skv. 1. mgr. þegar Landbúnaðarstofnun er send skrifleg umsókn um framkvæmd í eða við veiðivatn skv. V. kafla laga nr. 61/2006, um lax- og silungsveiði. Landbúnaðarstofnun skal þegar henni berst umsókn um leyfi fyrir framkvæmdum þegar í stað senda Orkustofnun afrit af öllum slíkum umsóknum. Þá er heldur ekki skylt að senda tilkynningu skv. 1. mgr. þegar Landgræðsla ríkisins hefur umsjón með gerð fyrirhleðslna á grundvelli laga um varnir gegn landbroti, nr. 91/2002, með síðari breytingum.
Verðlagsstofa skiptaverðs o.fl. Greinargerð/athugasemdir úr lagafrumvarpi, mál nr. 644

Frumvarp til laga um breytingu á lögum nr. 13/1998, um Verðlagsstofu skiptaverðs og úrskurðarnefnd sjómanna og útvegsmanna, og lögum nr. 116/2006, um stjórn fiskveiða, með síðari breytingum.

(Eftir 2. umr., 17. mars.)

I. KAFLI

Breyting á lögum nr. 13/1998, um Verðlagsstofu skiptaverðs og úrskurðarnefnd sjómanna og útvegsmanna, með síðari breytingum.

1. gr.

4. mgr. 5. gr. laganna orðast svo:

Við upplýsinga- og gagnaöflun samkvæmt þessari grein skal gæta meðalhófsreglu og að kröfur um upplýsingar og gögn séu í samræmi við tilefni. Upplýsingar og gögn má einungis nýta vegna úrskurðar í einstökum málum, í almennum tilgangi skv. 3. gr. eða til að undirbúa ákvarðanir sem Verðlagsstofa skiptaverðs tekur skv. 6. gr. a.

2. gr.

1. málsl. 6. gr. laganna orðast svo: Verðlagsstofa skiptaverðs skal með athugun einstakra mála og úrtakskönnunum fylgjast með því að við uppgjör á aflahlut áhafna sé lagt til grundvallar söluverðmæti afla með þeim hætti sem kveðið er á um í lögum og samningum á hverjum tíma.

3. gr.

Við lögin bætist ný grein er verður 6. gr. a og orðast svo:

Verðlagsstofa skiptaverðs skal að beiðni Fiskistofu og í tilefni af framsali aflamarks skv. 15. gr. laga nr. 116/2006, um stjórn fiskveiða, staðfesta að fyrir liggi samningur útgerðar og áhafnar um fiskverð til viðmiðunar hlutaskiptum sem fullnægir kröfum laga þessara. Leiði athugun skv. 6. gr. í ljós að útgerð skips hafi ekki gert upp við skipverja í samræmi við samning um fiskverð skal stofan ekki veita staðfestingu sína nema úr hafi verið bætt eða hlutaðeigandi útgerð sett fullnægjandi tryggingu fyrir réttu uppgjöri. Þá skal Verðlagsstofa skiptaverðs ekki veita staðfestingu sína hafi útgerð skips ekki veitt upplýsingar eða afhent gögn sem stofan hefur krafist á grundvelli 5. gr.

Ákvörðun um synjun staðfestingar skv. 1. mgr. lýtur ákvæðum stjórnsýslulaga, nr. 37/1993, og sætir kæru til sjávarútvegsráðuneytisins.

4. gr.

2. mgr. 8. gr. laganna orðast svo:

Í nefndinni eiga sæti níu menn skipaðir af ráðherra. Af þeim skulu Farmanna- og fiskimannasamband Íslands, Sjómannasamband Íslands og Félag vélstjóra og málmtæknimanna tilnefna einn fulltrúa hvert og einn fulltrúa sameiginlega. Þá skal Landssamband íslenskra útvegsmanna tilnefna þrjá fulltrúa og Landssamband smábátaeigenda einn fulltrúa. Loks skipar ráðherra formann nefndarinnar án tilnefningar en að höfðu samráði við framangreind samtök sjómanna og útvegsmanna. Varamenn skulu skipaðir á sama hátt og aðalmenn.

II. KAFLI

Breyting á lögum nr. 116/2006, um stjórn fiskveiða, með síðari breytingum.

5. gr.

Í stað 4. og 5. málsl. 3. mgr. 15. gr. laganna kemur einn nýr málsliður, svohljóðandi: Áður en Fiskistofa staðfestir flutning aflamarks til fiskiskips skal stofnunin fá staðfestingu Verðlagsstofu skiptaverðs um að fyrir liggi samningur útgerðar og áhafnar um fiskverð til viðmiðunar hlutaskiptum.

6. gr.

Lög þessi öðlast gildi 1. janúar 2008.
Náttúruvernd Greinargerð/athugasemdir úr lagafrumvarpi, mál nr. 639

Frumvarp til laga um breytingu á lögum um náttúruvernd, nr. 44/1999, með síðari breytingum.

(Eftir 2. umr., 17. mars.)

1. gr.

Við 3. gr. laganna bætast eftirfarandi skilgreiningar, í réttri stafrófsröð:

1.

Berg: Samsafn steinda, oftast margra mismunandi steinda, sem finnst í náttúrunni og ekki hefur orðið til fyrir tilverknað mannsins. Berggler, svo sem hrafntinna og biksteinn, telst einnig til bergtegunda.

2.

Steind: Fast efni með ákveðna samsetningu, oftast kristallað, sem finnst sjálfstætt í náttúrunni og ekki hefur orðið til af manna völdum.

3.

Steingervingur: Leifar og steingerðar leifar lífveru eða för eftir hana sem finnast í jarðlögum.

4.

Umhverfisverndarsamtök: Samtök sem hafa umhverfisvernd að meginmarkmiði. Þau skulu vera opin fyrir almennri aðild, gefa út ársskýrslur um starfsemi sína og hafa endurskoðað bókhald.

5.

Útivistarsamtök: Samtök sem hafa útivist og umhverfisvernd að markmiði. Þau skulu vera opin fyrir almennri aðild, gefa út ársskýrslur um starfsemi sína og hafa endurskoðað bókhald.

2. gr.

Eftirfarandi breytingar verða á 40. gr. laganna:

a. Við bætist ný málsgrein, svohljóðandi:

Óheimilt er að nema brott eða losa steingervinga af fundarstað. Umhverfisráðuneytið getur þó að fenginni umsögn Náttúrufræðistofnunar Íslands veitt undanþágu frá ákvæði þessu í þágu jarðfræðirannsókna.

b. Fyrirsögn greinarinnar orðast svo: Steindir og steingervingar.

3. gr.

2. tölul. 1. mgr. 53. gr. laganna orðast svo: Náttúrumyndanir, svo sem fossa, eldstöðvar, hella og dranga, svo og fundarstaði steingervinga, sjaldgæfra steinda, bergtegunda og bergforma, sem mikilvægt er að varðveita sakir fræðilegs gildis þeirra, fegurðar eða sérkenna. Friðlýsa skal svæði í kringum náttúrumyndanir svo sem nauðsynlegt er til þess að þær fái notið sín og skal þess greinilega getið í friðlýsingu. Friðlýstar náttúrumyndanir nefnast náttúruvætti.

4. gr.

Við 74. gr. laganna bætist ný málsgrein, svohljóðandi:

Þeir sem eiga lögvarða hagsmuni tengda ákvörðunum Umhverfisstofnunar samkvæmt lögum þessum geta skotið málinu til ráðherra í þeim tilgangi að fá ákvarðanir felldar úr gildi eða þeim breytt. Umhverfisverndarsamtök og útivistarsamtök sem varnarþing eiga á Íslandi njóta sama réttar, enda séu félagsmenn samtakanna 30 eða fleiri og það samrýmist tilgangi samtakanna að gæta þeirra hagsmuna sem kæran lýtur að.

5. gr.

Lög þessi öðlast þegar gildi.
Happdrætti Greinargerð/athugasemdir úr lagafrumvarpi, mál nr. 625

Frumvarp til laga um breytingu á lögum um happdrætti, nr. 38/2005.

Flm.: Ellert B. Schram, Guðmundur Hallvarðsson, Hjálmar Árnason,

Valdimar L. Friðriksson, Ögmundur Jónasson.

1. gr.

11. gr. laganna orðast svo:

Það varðar sektum eða fangelsi allt að sex mánuðum, nema þyngri refsing liggi við samkvæmt öðrum lögum, ef maður eða fyrirsvarsmaður lögaðila, af ásetningi eða stórfelldu gáleysi, auglýsir, kynnir eða miðlar hvers konar upplýsingum, kynningum eða tilkynningum um happdrætti og/eða aðila sem rekur happdrætti sem ekki hefur verið veitt leyfi fyrir samkvæmt lögum þessum eða uppfyllir ekki skilyrði laganna. Á þetta jafnt við um hvers konar miðla sem birta auglýsingar, kynningar eða tilkynningar um slíka starfsemi og miðlun sem vísar til heimasíðna slíkra aðila og/eða starfsemi þeirra.

Sé auglýsandi ekki nafngreindur skal viðkomandi miðill eða ritstjóri hans, hafi honum verið kunnugt um að miðlunin væri brot á ákvæðum laga þessara, talinn bera ábyrgð á henni og/eða efni hennar. Skulu slík brot varða sektum.

2. gr.

Lög þessi öðlast þegar gildi.

Greinargerð.

Tilgangur með lagabreytingu þessari er að koma í veg fyrir að aðilar, innlendir sem erlendir, sem ekki hafa leyfi íslenskra stjórnvalda geti rekið happdrætti (e. betting, gambling and gaming) frá Íslandi og í því sambandi auglýst starfsemi sína í íslenskum fjölmiðlum í þeim tilgangi að ná til íslenskra neytenda.

Á Íslandi hafa gilt takmarkanir á rekstri happdrætta og er slíkur rekstur háður leyfi ráðherra. Eru leyfisskyldum félögum settar fyrir fram ákveðnar reglur um starfsemina og eftirlit með henni skilgreint. Er með því verið að sporna við hvers konar misnotkun og þeim afleiðingum sem kunna að vera því samfara.

Með lagabreytingunni er jafnframt lögð frekari ábyrgð á fjölmiðla þannig að þeir verði meðvitaðri um þá starfsemi sem auglýsendur þeirra hafa undir höndum og þeim áhrifum sem aðgengi þeirra að almenningi kann að hafa.

Öllum þeim sem með þessum málum fylgjast er kunnugt að auglýsingar um veðmálastarfsemi, sem ekki er heimil hér á landi, hafa birst í fjölmiðlum sem og á netinu. Margsinnis hefur athygli yfirvalda lögreglu og dómsmála verið vakin á þessum auglýsingum og athugasemdum komið á framfæri. Löggæslan sem og ákæruvaldið hafa ekki treyst sér til aðgerða með skírskotun til þess að lög séu ekki nógu skýr til að taka á þessum málum. Frumvarp þetta er lagt fram í því skyni að lög taki allan vafa af um að sú starfsemi sem fram fer lögum og reglum samkvæmt njóti verndar gagnvart utanaðkomandi og óheimilli veðmálastarfsemi.
Úrvinnslugjald Greinargerð/athugasemdir úr lagafrumvarpi, mál nr. 451

Frumvarp til laga um breytingu á lögum um úrvinnslugjald, nr. 162/2002, með síðari breytingum.

(Eftir 2. umr., 21. febr.)

1. gr.

1. málsl. 1. mgr. 7. gr. a laganna orðast svo: Úrvinnslugjald skal leggja á umbúðir gerðar úr pappa og pappír, 7 kr./kg, og umbúðir gerðar úr plasti, 3 kr./kg.

2. gr.

Í stað „14,50 kr./kg“ hvarvetna í viðauka IV við lögin kemur: 13,00 kr./kg.

3. gr.

Í stað „34,00 kr./kg“ hvarvetna í viðauka IX við lögin kemur: 25,00 kr./kg.

4. gr.

Eftirfarandi breytingar verða á viðauka XVI við lögin:

a. Í stað „20,00 kr./kg“ kemur hvarvetna: 15,00 kr./kg.

b. Í stað „2.000 kr./stk.“ kemur hvarvetna: 1.500 kr./stk.

c. Í stað „2.800 kr./stk.“ kemur hvarvetna: 2.100 kr./stk.

d. Í stað „16.000 kr./stk.“ kemur hvarvetna: 12.000 kr./stk.

e. Í stað „12.000 kr./stk.“ kemur hvarvetna: 9.000 kr./stk.

f. Í stað „500 kr./stk.“ kemur hvarvetna: 375 kr./stk.

g. Í stað „9.000 kr./stk.“ kemur hvarvetna: 6.750 kr./stk.

h. Í stað „4.000 kr./stk.“ kemur hvarvetna: 3.000 kr./stk.

i. Í stað „4.600 kr./stk.“ kemur hvarvetna: 3.450 kr./stk.

j. Í stað „10.500 kr./stk.“ kemur hvarvetna: 7.875 kr./stk.

k. Í stað „700 kr./stk.“ kemur hvarvetna: 525 kr./stk.

l. Í stað „900 kr./stk.“ kemur hvarvetna: 675 kr./stk.

m. Í stað „600 kr./stk.“ kemur hvarvetna: 450 kr./stk.

n. Í stað „1.200 kr./stk.“ kemur hvarvetna: 900 kr./stk.

o. Í stað „800 kr./stk.“ kemur hvarvetna: 600 kr./stk.

p. Í stað „1.500 kr./stk.“ kemur hvarvetna: 1.125 kr./stk.

q. Í stað „1.000 kr./stk.“ kemur hvarvetna: 750 kr./stk.

r. Í stað „18.000 kr./stk.“ kemur hvarvetna: 13.500 kr./stk.

s. Í stað „20.000 kr./stk.“ kemur hvarvetna: 15.000 kr./stk.

t. Í stað „14.000 kr./stk.“ kemur hvarvetna: 10.500 kr./stk.

u. Í stað „10 kr./kg“ kemur hvarvetna: 7,50 kr./kg.

v. Í stað „160 kr./stk.“ kemur hvarvetna: 120 kr./stk.

w. Í stað „240 kr./stk.“ kemur hvarvetna: 180 kr./stk.

x. Í stað „320 kr./stk.“ kemur hvarvetna: 240 kr./stk.

y. Í stað „40,00 kr./stk.“ kemur hvarvetna: 30,00 kr./stk.

z. Í stað „200 kr./stk.“ kemur hvarvetna: 150 kr./stk.

5. gr.

Viðauki XVIII við lögin orðast svo:

Álagningarstofn úrvinnslugjalds skv. 2. málsl. 4. mgr. 7. gr. a.

6. gr

.

Lög þessi öðlast gildi 1. mars 2007.
Lögmenn Greinargerð/athugasemdir úr lagafrumvarpi, mál nr. 653

Frumvarp til laga um breyting á lögum um lögmenn, nr. 77/1998, með síðari breytingum.

(Lagt fyrir Alþingi á 133. löggjafarþingi 2006–2007.)

1. gr.

Orðin „enda njóti hann í þinghöldum aðstoðar lögmanns sem starfar hér á landi“ í 3. mgr. 2. gr. laganna falla brott.

2. gr.

Lög þessi öðlast þegar gildi.

Athugasemdir við lagafrumvarp þetta.

Breytingar þær sem lagðar eru til í frumvarpi þessu eru til komnar vegna athugasemda Eftirlitsstofnunar EFTA við að tvær tilskipanir Evrópusambandsins er varða þjónustu evrópskra lögmanna hér á landi séu ekki réttilega innleiddar í íslenskan rétt. Er þar um að ræða tilskipun 77/249/EBE frá 22. mars 1977 um heimild evrópskra lögmanna til að veita tímabundna þjónustu hér á landi og tilskipun 98/5/EB frá 16. febrúar 1998 um heimild evrópskra lögmanna til að staðfesta sig hér á landi og veita hér þjónustu. Í áliti Eftirlitsstofnunarinnar til íslenskra stjórnvalda kemur fram að samkvæmt íslenskum lögum sé aðila heimilt að flytja mál sitt sjálfur. Því sé óheimilt að binda heimild lögmanna á Evrópska efnahagssvæðinu til að fara með mál fyrir dómstólum ávallt við að þurfa í þinghöldum að starfa með hérlendum lögmanni. Bendir stofnunin í því sambandi á dóm Evrópudómstólsins frá 25. febrúar 1988. Í því máli var um að ræða sams konar ákvæði í þýskum lögum og þeim íslensku. Niðurstaða dómsins var sú að ef lög gera ekki kröfu til að lögmaður mæti fyrir aðila í dómsmáli og heimila t.d. aðila að flytja mál sitt sjálfur þá sé óheimilt að takmarka heimild lögmanns á Evrópska efnahagssvæðinu við að hann starfi með innlendum lögmanni.

Ráðuneytið leitaði eftir sjónarmiðum Lögmannafélags Íslands á áliti Eftirlitsstofnunarinnar. Hafði félagið ekki athugasemdir við það sem þar kom fram. Er því lagt til að orðin „enda njóti hann í þinghöldum aðstoðar lögmanns sem starfar hér á landi“ verði felld út í 3. mgr. 2. gr. laganna.

Fylgiskjal.

Fjármálaráðuneyti, fjárlagaskrifstofa:

Umsögn um frumvarp til laga um breytingu á lögum nr. 77/1998, um lögmenn, með síðari breytingum.

Í frumvarpinu er lagt til að fallið verði frá þeirri skipan að binda heimild lögmanna á Evrópska efnahagssvæðinu til að fara með mál fyrir dómstólum hér á landi við aðstoð lögmanns sem starfar hér á landi þar sem það þykir ekki samrýmast skuldbindingum íslenskra stjórnvalda gagnvart samningnum um Evrópska efnahagssvæðið. Ekki er ástæða til að ætla að útgjöld ríkissjóðs aukist verði frumvarpið að lögum.
Þingsköp Alþingis Greinargerð/athugasemdir úr lagafrumvarpi, mál nr. 10

Frumvarp til laga um breytingu á lögum um þingsköp Alþingis, nr. 55/1991, sbr. lög nr. 74/1992, 102/1993 og 68/2007.

Flm.: Arnbjörg Sveinsdóttir, Lúðvík Bergvinsson.

1. gr.

Eftirfarandi breytingar verða á 13. gr. laganna:

a. 2. tölul. 1. mgr. orðast svo: Efnahags- og skattanefnd; og jafnframt bætist nýr töluliður við sömu málsgrein, í stafrófsröð, svohljóðandi: Viðskiptanefnd.

b. 3. tölul. 1. mgr. orðast svo: Félags- og tryggingamálanefnd; og 5. tölul. sömu málsgreinar orðast svo: Heilbrigðisnefnd.

c. 7. tölul. 1. mgr. fellur brott og jafnframt orðast 10. tölul., er verður 9. tölul., sömu málsgreinar svo: Sjávarútvegs- og landbúnaðarnefnd.

2. gr.

Í stað orðanna „efnahags- og viðskiptanefndar“ í 3. málsl. 2. mgr. 25. gr. laganna kemur: efnahags- og skattanefndar, og í stað orðanna „Efnahags- og viðskiptanefnd“ í 5. málsl. sömu málsgreinar kemur: Efnahags- og skattanefnd.

3. gr.

Lög þessi öðlast þegar gildi.

Greinargerð.

Frumvarp til breytingar á lögum um þingsköp Alþingis, nr. 55/1991, með síðari breytingum, er hér lagt fram til samræmis við frumvarp til laga um breytingu á lögum um Stjórnarráð Íslands, nr. 73/1969, sem þingflokkar stjórnarflokkanna hafa sameinast um að flutt verði og ráðgera að verði afgreitt á þessu þingi. Með breytingum á þeim lögum verða ráðuneyti sameinuð og breytingar gerðar á heitum ráðuneyta vegna tilfærslu á málaflokkum milli þeirra. Skipan og heiti fastanefnda Alþingis hafa tekið mið af heitum ráðuneyta og skiptingu málaflokka milli þeirra og er í 1. mgr. 23. gr. þingskapa kveðið á um að vísa skuli frumvörpum, þingsályktunartillögum og skýrslum til nefnda eftir efni þeirra og hafa um það hliðsjón af skiptingu málefna í Stjórnarráðinu. Þingnefndir eru samkvæmt nýlegum breytingum á þingsköpum kosnar fyrir allt kjörtímabilið og því mikilvægt að nefndaskipan liggi fyrir þegar í upphafi kjörtímabils og miðist við það hvernig skipan Stjórnarráðsins er ætlað að verða. Með þessu frumvarpi verður því samræmi milli heita ráðuneyta og fastanefnda þingsins og málaflokka.
Almannatryggingar og málefni aldraðra Greinargerð/athugasemdir úr lagafrumvarpi, mál nr. 11

Frumvarp til laga um breytingu á lögum um almannatryggingar og lögum um málefni aldraðra.

(Eftir 2. umr., 13. júní.)

I. KAFLI

Breyting á lögum nr. 100/2007, um almannatryggingar.

1. gr.

Eftirfarandi breytingar verða á 16. gr. laganna:

a. Við 1. málsl. b-liðar 2. mgr. bætist: sbr. þó 4. mgr.

b. Við 3. mgr. bætist nýr málsliður er orðast svo: Þá teljast ekki til tekna atvinnutekjur 70 ára og eldri þegar um er að ræða ellilífeyri skv. 17. gr. eða vasapeninga skv. 48. gr.

c. Við 4. mgr. bætist nýr málsliður er orðast svo: Þá teljast ekki til tekna atvinnutekjur 70 ára og eldri, hvorki að því er varðar tekjutryggingu þeirra sjálfra né maka þeirra.

II. KAFLI

Breyting á lögum nr. 125/1999, um málefni aldraðra, með síðari breytingum.

2. gr.

Við 2. mgr. 26. gr. laganna bætist nýr málsliður er orðast svo: Þá teljast ekki til tekna atvinnutekjur 70 ára og eldri, hvorki að því er varðar dvalarkostnað þeirra sjálfra né maka þeirra.

3. gr.

Lög þessi öðlast gildi 1. júlí 2007.

Ákvæði til bráðabirgða.

Vegna atvinnutekna á árinu 2007 skal Tryggingastofnun ríkisins dreifa tekjunum í samræmi við 5. mgr. 16. gr. laga um almannatryggingar, nr. 100/2007, og 5. mgr. 26. gr. laga um málefni aldraðra, nr. 125/1999. Þó getur ellilífeyrisþegi og vistmaður 70 ára eða eldri óskað eftir því við Tryggingastofnun að tekjum hans og/eða maka verði skipt niður í tímabil fyrir og eftir 1. júlí 2007 eða 70 ára aldur, eftir því hvort er síðar á árinu.
Stjórnarráð Íslands Greinargerð/athugasemdir úr lagafrumvarpi, mál nr. 1

Frumvarp til laga um breytingu á lögum um Stjórnarráð Íslands, nr. 73/1969.

(Eftir 2. umr., 13. júní.)

1. gr.

Eftirtaldar breytingar verða á 4. gr. laganna:

a. Í stað orðsins „félagsmálaráðuneyti“ í 1. mgr. kemur: félags- og tryggingamálaráðuneyti.

b. Orðin „Hagstofa Íslands“ í 1. mgr. falla brott.

c. Í stað orðanna „heilbrigðis- og tryggingarmálaráðuneyti“ í 1. mgr. kemur: heilbrigðisráðuneyti.

d. Orðið „landbúnaðarráðuneyti“ í 1. mgr. fellur brott.

e. Í stað orðsins „sjávarútvegsráðuneyti“ í 1. mgr. kemur: sjávarútvegs- og landbúnaðarráðuneyti.

f. Við 2. mgr. bætist nýr málsliður, svohljóðandi: Þó er heimilt að sameina ráðuneyti með úrskurði forseta Íslands.

2. gr.

Orðin „og hagstofustjóri“ í 1. mgr. 10. gr. laganna falla brott.

3. gr.

Við 3. mgr. 11. gr. laganna bætast tveir nýir málsliðir, svohljóðandi: Sama á við ef starfsmanni, sem ráðinn er ótímabundið, sbr. 1. mgr. 41. gr. laga nr. 70/1996, um réttindi og skyldur starfsmanna ríkisins, er boðið annað starf innan Stjórnarráðsins. Í reglum, sem forsætisráðherra setur, skal mæla fyrir um tilhögun auglýsinga innan Stjórnarráðsins um laus störf og önnur atriði er varða framkvæmd þessa ákvæðis.

4. gr.

Á eftir 13. gr. laganna kemur ný grein, svohljóðandi:

Nú flytjast stjórnarmálefni milli ráðuneyta, sbr. 8. gr., og skal þá bjóða hlutaðeigandi starfsmönnum að sinna þeim áfram í því ráðuneyti er tekur við málefninu. Við flutninginn verða ekki breytingar á starfskjörum starfsmanna. Ákvæði 7. gr. laga nr. 70/1996, um réttindi og skyldur starfsmanna ríkisins, eiga ekki við um ráðstöfun starfa samkvæmt þessari grein.

5. gr.

Lög þessi öðlast þegar gildi að frátöldum a–e-lið 1. gr. og 2. gr. sem öðlast gildi 1. janúar 2008.